Laat die Sharks in die Kings se plek speel | Maroela Media
Die Suid-Afrikaanse rugbybase dreig al jare lank om hul bande met die Suidelike Halfrond te verbreek en om eerder hul gewig by die Noordelike Halfrond in te gooi.
Of ons nou daarvan hou of nie, die Superreeks is uitgedien, afgemat en kort dringend 'n vernuwingskuur.
Toeskouergetalle kwyn toenemend, en die besluit om dit na Argentinië (Jaguares) en Japan (Sunwolves) uit te brei, het nie geslaag nie, en ook nie om die Superreeks van 18 spanne na 15 te verklein nie.
Vergeet daarvan om dit te probeer versuiker om wedstryde in Singapoer en Hongkong te speel – dit kan nie meer die bloeding keer nie.
Dit het afgesaag geraak om sedert 1996 elke jaar in Nieu-Seeland en Australië te toer, om in dieselfde stede, dorpe en hotelle tuis te gaan. En teen dieselfde spanne te speel.
Ook om elke jaar twee keer teen die All Blacks en Wallabies te speel.
Dis hartseer, maar gee iemand nog werklik om wie sal tweede ná die All Blacks eindig?
Dis geen geheim nie dat Jurie Roux, die uitvoerende hoof van die Suid-Afrikaanse Rugbyunie (Saru), 'n groot voorstander daarvan is om nouer bande met die Noordelike Halfrond te smee. Hy het nou die ideale vennoot in Rassie Erasmus, wat verlede week saam met Roux tot die uitvoerende bestuur van die Pro14-direksie verkies is.
Erasmus dra in hierdie geval seker Saru se hoed as direkteur van afrigting, want, volgens my mening, dit sal 'n geval van botsende belange wees indien die Springbokafrigter in die Pro14-direksie dien. Wat dan van ander nasionale afrigters soos Warren Gatland (Wallis), Joe Schmidt (Ierland), Gregor Townsend (Skotland) en Conor O'Shea (Italië)?
Nietemin, die saadjie van Suid-Afrikaanse deelname is geplant met die Cheetahs en Southern Kings se insluiting in die Pro14-reeks. Die Cheetahs het wortelgeskiet, maar daar sal vinnig en drasties planne met die Kings beraam moet word.
Is dit nie dalk nou die ideale geleentheid om eerder die Sharks in die Kings se plek te laat speel nie?
Ja, dit kan tot hofsake lei, want Sanzaar sal nie daarmee gediend wees nie.
Maar wat gaan hulle anders doen om die Superreeks te laat herleef?
Miskien na die naweek moet hulle eers leer rugby speel…
Ek wonder of die skrywer reken dat die toeskouergetalle in SA beter sal wees as ons spanne in die Pro 14 speel? Die gehalte sal oor die algemeen swakker wees sonder deelname van NZ-spanne.